CELEX: 32011D0428
Language: fi
Date: 2011-07-18 00:00:00
Title: Neuvoston päätös 2011/428/YUTP, annettu 18 päivänä heinäkuuta 2011 , Yhdistyneiden Kansakuntien aseriisuntatoimiston toimien tukemisesta pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan Yhdistyneiden Kansakuntien toimintaohjelman toteuttamiseksi

19.7.2011   
            
            
               FI
            
            
               Euroopan unionin virallinen lehti
            
            
               L 188/37
            
         NEUVOSTON PÄÄTÖS 2011/428/YUTP,
   annettu 18 päivänä heinäkuuta 2011,
   Yhdistyneiden Kansakuntien aseriisuntatoimiston toimien tukemisesta pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan Yhdistyneiden Kansakuntien toimintaohjelman toteuttamiseksi
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 26 artiklan 2 kohdan ja 31 artiklan 1 kohdan,
   sekä katsoo seuraavaa:
   
               (1)
            
            
               Ad hoc -konferenssiin osallistuneet valtiot hyväksyivät 20 päivänä heinäkuuta 2001 pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan Yhdistyneiden Kansakuntien toimintaohjelman, jäljempänä ”toimintaohjelma”. Yhdistyneiden Kansakuntien yleiskokous hyväksyi 8 päivänä joulukuuta 2005 kansainvälisen välineen, jonka avulla valtiot voivat tunnistaa ja jäljittää nopeasti ja luotettavasti laittomat pienaseet ja kevyet aseet, jäljempänä ”kansainvälinen jäljittämisväline”. Näissä molemmissa kansainvälisissä välineissä todetaan, että valtiot tekevät tarvittaessa yhteistyötä Yhdistyneiden Kansakuntien kanssa tukeakseen niiden tehokasta täytäntöönpanoa.
            
         
               (2)
            
            
               Toimintaohjelman toteuttamisen tarkastelua varten joka toinen vuosi järjestettävä valtioiden kokous, joka vuonna 2008 pidettiin kolmannen kerran, totesi loppuraportissaan, että alueelliset lähestymistavat ovat tärkeitä toimintaohjelman toteuttamisessa ja että näin ollen olisi hyödyllistä järjestää alueellisia kokouksia, joita rahoittaisivat kiinnostuneet valtiot sekä ne kansainväliset, alueelliset ja osa-alueelliset järjestöt, jotka siihen kykenevät. Lisäksi loppuraportissa kannustettiin valtioita antamaan tukensa olemassa oleville järjestelyille, jotka tukevat toimintaohjelman täytäntöönpanoa sekä tarpeiden sovittamista yhteen resurssien kanssa ja hyödyntämään niitä kaikin tavoin. Esimerkkinä mainittakoon toimintaohjelman täytäntöönpanoa tukeva järjestelmä.
            
         
               (3)
            
            
               Joulukuun 15 ja 16 päivänä 2005 kokoontunut Eurooppa-neuvosto hyväksyi pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumista koskevan EU:n strategian, jäljempänä ”EU:n pienasestrategia”. EU:n pienasestrategiassa mainitaan YK:n toimintaohjelman tukeminen ensimmäisenä kansainvälisen tason painopistealana ja kehotetaan hyväksymään kansainvälinen oikeudellisesti sitova väline pienaseiden ja kevyiden aseiden sekä niissä käytettävien ampumatarvikkeiden jäljittämiseksi ja merkitsemiseksi.
            
         
               (4)
            
            
               Kun kansainvälinen jäljittämisväline oli hyväksytty, Euroopan unioni tuki sen täysimääräistä täytäntöönpanoa hyväksymällä ja panemalla täytäntöön 12 päivänä helmikuuta 2008 neuvoston yhteisen toiminnan 2008/113/YUTP, jolla tuetaan kansainvälistä välinettä, jonka avulla valtiot voivat tunnistaa ja jäljittää nopeasti ja luotettavasti laittomat pienaseet ja kevyet aseet (1). Euroopan unionin neuvosto antoi myönteisen arvion mainitun yhteisen toiminnan täytäntöönpanosta.
            
         
               (5)
            
            
               Yhdistyneiden Kansakuntien yleiskokous hyväksyi 2 päivänä joulukuuta 2009 pienaseiden ja kevyiden aseiden laittoman kaupan kaikkia osa-alueita koskevan päätöslauselman A/RES/64/50, jossa kannustetaan tekemään kaikenlaisia aloitteita, kuten kansainvälisten, alueellisten ja osa-alueellisten järjestöjen aloitteita, toimintaohjelman toteuttamiseksi menestyksellä ja jossa korostetaan sitä, että kansainvälistä yhteistyötä ja apua koskevat kansainvälisen yhteisön aloitteet ovat edelleen tärkeitä ja täydentävät kansallisia täytäntöönpanotoimia.
            
         
               (6)
            
            
               Päätöslauselmassa A/RES/64/50 todetaan myös, että neljäs toimintaohjelman kansallisen, alueellisen ja maailmanlaajuisen toteuttamisen tarkastelua varten joka toinen vuosi järjestettävä valtioiden kokous olisi pidettävä 14–18 päivänä kesäkuuta 2010 New Yorkissa ja että toimintaohjelman toteuttamisen edistymistä tarkasteleva konferenssi kutsutaan koolle New Yorkiin kahden viikon ajaksi viimeistään vuonna 2012.
            
         
               (7)
            
            
               Yhdistyneiden Kansakuntien yleiskokous hyväksyi 2 päivänä joulukuuta 2009 myös tavanomaisten ampumatarvikkeiden ylijäämävarastojen keskittymisestä aiheutuvia ongelmia koskevan päätöslauselman A/RES/64/51, jossa valtioita kannustetaan mahdollisuuksiensa mukaan edistämään tavanomaisten ampumatarvikkeiden varastojen hallinnointia koskevien teknisten suuntaviivojen laatimista Yhdistyneissä Kansakunnissa, jotta valtioita voitaisiin auttaa parantamaan varastojensa kansallista hallinnointikykyä ja siten ehkäistäisiin tavanomaisten ampumatarvikkeiden ylijäämien kasvua,
            
         ON HYVÄKSYNYT TÄMÄN PÄÄTÖKSEN:
   1 artikla
   1.   Unioni pyrkii seuraaviin tavoitteisiin, joilla tuetaan vuonna 2012 pidettävän pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan Yhdistyneiden Kansakuntien toimintaohjelman tarkastelukonferenssin valmisteluja:
   
               —
            
            
               edistetään pienaseita koskevan YK:n toimintaohjelman toteuttamista niin maailmanlaajuisesti kuin alueellisella tasolla,
            
         
               —
            
            
               tuetaan kansainvälisen jäljittämisvälineen täytäntöönpanoa,
            
         
               —
            
            
               laaditaan ampumatarvikevarastojen hallinnointia koskevat YK:n tekniset suuntaviivat ja tuetaan niiden täytäntöönpanoa.
            
         2.   Edellä 1 kohdassa mainittujen tavoitteiden saavuttamiseksi unioni toteuttaa seuraavat toimenpiteet:
   
               —
            
            
               kehitetään toimintaohjelman toteuttamista tukevaa järjestelmää, joka on tehokas väline YK:n toimintaohjelman toteuttamiseen tähtäävien kansainvälisten toimien koordinoimisessa, muun muassa antamalla tukea asiasta kiinnostuneiden valtioiden epäviralliselle pienasetyöryhmälle,
            
         
               —
            
            
               järjestetään enintään kahdeksan kaksipäiväistä alueellista kokousta toimintaohjelman toteuttamisen edistämiseksi alueellisella tasolla,
            
         
               —
            
            
               järjestetään kansainvälistä jäljittämisvälinettä käsitteleviä Länsi-Afrikan maille tarkoitettuja alueellisia kouluttajien koulutuskursseja merkitsemisjärjestelmän ja alan asiantuntemuksen käyttöönottamiseksi niissä alueen maissa, joissa tällainen välineistö puuttuu,
            
         
               —
            
            
               tuetaan ampumatarvikevarastojen hallinnointia koskevien YK:n teknisten suuntaviivojen laatimista,
            
         
               —
            
            
               tuetaan suuntaviivojen täytäntöönpanoa perustamalla alueellisia kouluttajien koulutusohjelmia lainvalvontaviranomaisille Afrikan Suurten järvien alueella, Latinalaisessa Amerikassa ja Karibian alueella,
            
         
               —
            
            
               tuetaan ampumatarvikevarastojen hallinnoinnin alalla kiireellisen avun tarpeessa olevia yksittäisiä valtioita antamalla näille teknistä, oikeudellista ja toimintapoliittista apua sekä erityiskoulutusta.
            
         Yksityiskohtainen kuvaus näistä toimenpiteistä on liitteessä.
   2 artikla
   1.   Unionin ulkoasioiden ja turvallisuuspolitiikan korkea edustaja, jäljempänä ”korkea edustaja”, vastaa tämän päätöksen täytäntöönpanosta.
   2.   YK:n aseriisuntatoimisto, jäljempänä ”UNODA”, huolehtii edellä 1 artiklan 2 kohdassa tarkoitettujen toimenpiteiden toteuttamisesta.
   3.   UNODA suorittaa tehtävänsä korkean edustajan alaisuudessa. Tätä varten korkea edustaja sopii tarvittavista järjestelyistä UNODAn kanssa.
   3 artikla
   1.   Rahoitusohje 1 artiklan 2 kohdassa tarkoitettujen hankkeiden toteuttamiseksi on 2 150 000 euroa.
   2.   Edellä 1 kohdassa vahvistetulla määrällä rahoitettavien menoja hoidetaan unionin yleiseen talousarvioon sovellettavien menettelyjen ja sääntöjen mukaisesti.
   3.   Komissio valvoo 1 kohdassa vahvistetun määrän asianmukaista hoitoa. Tätä varten se tekee UNODAn kanssa rahoitussopimuksen. Rahoitussopimuksessa määrätään, että UNODAn on varmistettava unionin rahoitustuelle sen määrää vastaava näkyvyys.
   4.   Komissio pyrkii tekemään 3 kohdassa tarkoitetun rahoitussopimuksen mahdollisimman pian tämän päätöksen voimaantulon jälkeen. Se ilmoittaa neuvostolle kyseisessä prosessissa mahdollisesti ilmenevistä vaikeuksista ja rahoitussopimuksen tekopäivästä.
   4 artikla
   Korkea edustaja tiedottaa neuvostolle tämän päätöksen täytäntöönpanosta UNODAn säännöllisesti joka toinen kuukausi laatimien raporttien perusteella. Raportit ovat perustana neuvoston suorittamalle arvioinnille. Komissio raportoi 1 artiklan 2 kohdassa tarkoitettujen toimenpiteiden täytäntöönpanon rahoitusnäkökohdista.
   5 artikla
   1.   Tämä päätös tulee voimaan päivänä, jona se hyväksytään.
   2.   Tämän päätöksen voimassaolo päättyy 24 kuukauden kuluttua päivästä, jona 3 artiklan 3 kohdassa tarkoitettu rahoitussopimus tehdään. Sen voimassaolo päättyy kuitenkin kuuden kuukauden kuluttua sen voimaantulosta, jos rahoitussopimusta ei ole siihen mennessä tehty.
   
      Tehty Brysselissä 18 päivänä heinäkuuta 2011.
      
         
            Neuvoston puolesta
         
         
            Puheenjohtaja
         
         C. ASHTON
      
   
   
      (1)  EUVL L 40, 14.2.2008, s. 16.
   
      LIITE
      1.   Tavoitteet
      
      Tämän päätöksen yleisiä tavoitteita ovat pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan Yhdistyneiden Kansakuntien toimintaohjelman, jäljempänä ”pienaseita koskeva YK:n toimintaohjelma”, toteuttamisen edistäminen vuonna 2012 pidettävää tarkastelukonferenssia silmällä pitäen, kansainvälisen jäljittämisvälineen täytäntöönpanon edistäminen sekä ampumatarvikevarastojen hallinnointia koskevien YK:n teknisten suuntaviivojen laatimisen ja täytäntöönpanon tukeminen. Varmistetaan mahdollisimman suuri synergia unionin muiden asian kannalta merkityksellisten rahoitusvälineiden kanssa.
      2.   Toimenpiteiden kuvaus
      
      2.1   Pienaseita koskevan YK:n toimintaohjelman toteuttamisen edistäminen niin maailmanlaajuisesti kuin alueellisella tasolla
      2.1.1   Toimenpiteen tavoite
      Edistetään YK:n toimintaohjelman täytäntöönpanoa kolmansissa valtioissa.
      Tuetaan toimintaohjelman täytäntöönpanoa tukevan järjestelmän kehittämistä, tehokkaana välineenä YK:n toimintaohjelman toteuttamiseen tähtäävien kansainvälisten toimien koordinoimisessa, muun muassa perustamalla käytännön aseriisuntatoimenpiteitä käsittelevä asiasta kiinnostuneiden valtioiden epävirallinen työryhmä ja antamalla sille tukea.
      2.1.2   Toimenpiteen kuvaus
      UNODA järjestää tarvittaessa alueellisten aseriisuntakeskustensa avustamana enintään kahdeksan kaksipäiväistä alueellista kokousta, joissa käsitellään toimintaohjelman täytäntöönpanon edistämistä alueellisella tasolla. Näiden kokousten tarkoituksena on lisätä asiaan liittyvien kolmansien maiden tietoisuutta YK:n toimintaohjelman alueellisista näkökohdista ja suosituksista, jotka annettiin kolmannessa ja neljännessä joka toinen vuosi järjestettävässä valtioiden kokouksessa vuonna 2012 pidettävän tarkastelukonferenssin valmistelua varten. Seminaarien aikana tuensaajamaat panevat muun muassa merkille olemassa olevat alueelliset täytäntöönpanosuunnitelmat vuosiksi 2010–2012 ja näitä maita kannustetaan laatimaan vuosiksi 2013–2014 alueellisia täytäntöönpanosuunnitelmia, joihin sisältyy mitattavissa ja saavutettavissa olevia sekä ajallisesti rajattuja tavoitteita.
      Kehitetään ja tehostetaan YK:n toimintaohjelman täytäntöönpanoa tukevaa järjestelmää, joka on tehokas väline YK:n toimintaohjelman toteuttamiseen tähtäävien kansainvälisten toimien koordinoinnissa, seuraavasti: integroidaan toimintaohjelman täytäntöönpanoa tukevan järjestelmän alustaan verkkotyökalu pienaseisiin liittyvien tarpeiden ja resurssien sovittamiseksi yhteen, luodaan toimintaohjelmaa koskevia kansallisia selontekoja varten sähköinen raportointitoiminto, kehitetään toimintaohjelman täytäntöönpanoa tukevaan järjestelmään alueellisia ja aihekohtaisia osioita ja laaditaan nykyisestä toimintaohjelman täytäntöönpanoa tukevan järjestelmän alustasta monikielisiä versioita. Tuetaan käytännön aseriisuntatoimenpiteitä käsittelevää epävirallista valtioiden työryhmää, foorumia, jolla edistetään tuenantajien ja YK-järjestelmän sekä toimintaohjelman muiden sidosryhmien välistä koordinointia, tiedottamista ja tietojen jakamista niiden pienasetoiminnasta, mukaan lukien hankkeiden kuvaukset, ja niiden politiikan määrittelystä (ks. esim. yleiskokouksen päätöslauselma aseriisunnan käytännön toimista A/RES/63/62). Tukeen sisältyy tuen antaminen työryhmän säännöllisten kokousten järjestämiselle ja kokouspalvelujen varmistamiselle (2 tai 3 kertaa vuodessa).
      2.1.3   Toimenpiteen tulokset
      YK:n toimintaohjelman täytäntöönpano on parantunut alueellisella tasolla, tuensaajamaat ovat tehneet tehokkaita valmisteluja vuonna 2012 pidettävää tarkastelukonferenssia varten ja pohjatyötä on tehty kautta 2012–2014 koskevien realististen, saavutettavissa ja mitattavissa olevien sekä ajallisesti rajattujen alueellisten täytäntöönpanosuunnitelmien laatimista varten.
      On saatu aikaan parempia, monikielisiä, käyttäjäystävällisiä ja luotettavia tietoja toimintaohjelmaan liittyvistä täytäntöönpanotarpeista, ja toimintaohjelman täytäntöönpanoa tukevasta järjestelmästä on tullut tärkein työkalu, jolla helpotetaan kansainvälisen välineen täytäntöönpanoa. Kansainvälisen avun hallinnointia on parannettu tehostamalla asiasta kiinnostuneiden valtioiden työryhmän koordinointitehtävää.
      2.1.4   Seminaaripaikat
      UNODA esittää alueellisten seminaarien mahdollisista pitopaikoista luettelon, jonka korkea edustaja sitten hyväksyy yhteistyössä neuvoston toimivaltaisten elinten kanssa. Seminaaripaikkojen valintakriteereitä ovat muun muassa tietyllä alueella sijaitsevan valtion halukkuus ja sitoutuminen seminaarin isännöintiin, YK:n toimintaohjelman toteuttamiseen sitoutuneisuuden taso alueella ja tarvittaessa asiaan liittyvän alueellisen tai osa-alueellisen järjestön sitoutuneisuus.
      2.1.5   Toimenpiteen tuensaajat
      Valtiot, jotka tarvitsevat apua YK:n toimintaohjelman täytäntöönpanossa. Alueellisiin seminaareihin osallistuvien tuensaajien valinnassa otetaan huomioon mahdollisten tuensaajien sitoumukset ja täytäntöönpanotoimet pienaseiden alalla. UNODA tekee ehdotuksen tuensaajia koskevasta lyhyestä luettelosta, jonka korkea edustaja sitten hyväksyy yhteistyössä neuvoston toimivaltaisten elinten kanssa.
      2.2   Kansainvälisen jäljittämisvälineen täytäntöönpanon tukeminen
      2.2.1   Toimenpiteen tavoite
      Kansainvälisen jäljittämisvälineen täytäntöönpanoa tuetaan parantamalla Länsi-Afrikassa asianomaisten valtion virkamiesten taitoja tunnistaa, merkitä ja jäljittää pienaseita ja pitää niistä rekisteriä sekä toimittamalla asiaan kuuluvaa laitteistoa.
      2.2.2   Toimenpiteen kuvaus
      Järjestetään kansainvälisen jäljittämisvälineen keskeisiä näkökohtia käsitteleviä alueellisia kouluttajien koulutuskursseja valikoiduille Länsi-Afrikan maiden virkamiehille.
      Otetaan käyttöön merkitsemisjärjestelmä ja tarvittava asiantuntemus niissä alueen maissa, joissa tällainen välineistö puuttuu. Tähän sisältyy merkitsemislaitteiden hankkiminen, kirjaamisjärjestelmien perustaminen ja lainvalvontaviranomaisten kouluttaminen merkitsemisen ja jäljittämisen alalla.
      Päällekkäisyydet Länsi-Afrikassa toteutettavien muiden unionin ohjelmien kanssa voidaan välttää käymällä neuvotteluja korkean edustajan ja asiaan liittyvien neuvoston elimien kanssa ja koordinoimalla toimet Länsi-Afrikan rannikkoa koskevan aloitteen (West Africa Coast Initiative) ja YK:n kehitysohjelman UNDP:n kanssa.
      2.2.3   Toimenpiteen tulokset
      Laittomien pienaseiden määrästä johtuvat turvallisuusuhat ovat vähentyneet tehostamalla pienaseiden määrää ja tyyppiä koskevaa valvontaa, lisäämällä kansallista virastojen välistä asiantuntemusta pienaseiden ja kotona ”kyhättyjen aseiden” leviämisen estämiseksi ja parantamalla valtioiden keskinäistä turvallisuusalan yhteistyötä kansainvälisen jäljittämisvälineen osalta.
      2.2.4   Toimenpiteen tuensaajat
      Lainvalvontaviranomaiset kaikista 15:stä Länsi-Afrikan valtioiden talousyhteisöön ECOWASiin kuuluvasta Länsi-Afrikan maasta, ECOWAS ja sen pienaseohjelma ECOSAP, kansalaisyhteiskunta ja paikallisyhteisöt.
      2.3   Ampumatarvikevarastojen hallinnointia koskevien YK:n teknisten suuntaviivojen laatimisen ja täytäntöönpanon tukeminen
      2.3.1   Toimenpiteen tavoite
      Ampumatarvikevarastojen hallinnointia koskevien YK:n teknisten suuntaviivojen laatimisen ja täytäntöönpanon tukeminen.
      2.3.2   Toimenpiteen kuvaus
      Saatetaan päätökseen ampumatarvikevarastojen hallinnointia koskevien YK:n teknisten suuntaviivojen laatiminen. Tähän sisältyvät seuraavat toimet: järjestetään suuntaviivojen laatimiseksi teknisen arviointilautakunnan kokous ja käsitellään kyseisen kokouksen tuloksia ja sisällytetään ne suuntaviivojen lopulliseen versioon sekä käännätetään ja julkaistaan suuntaviivat.
      Tuetaan suuntaviivojen operatiivista käyttöä ja täytäntöönpanoa toteuttamalla alueellisia kouluttajien koulutusohjelmia lainvalvontaviranomaisille Afrikan Suurten järvien alueella sekä Latinalaisessa Amerikassa ja Karibian alueella myös käyttämällä hyväksi UNODAn alueellisia aseriisuntakeskuksia. Näissä jatkokoulutusohjelmissa käsitellään varastojen hallinnoinnin periaatteita ja pääkohtia, riskin hallintaa, ampumatarvikkeita koskevaa kirjanpitoa, niiden kuljetusta sekä turvallisuutta ja hävittämistä. Koulutusohjelmat Latinalaisessa Amerikassa ja Karibian alueella rakentuvat näillä alueilla annettuun unionin aiemmin tukemaan koulutukseen ja täydentävät sitä.
      Edellä mainituissa jatkokoulutusohjelmissa tehtyjen havaintojen pohjalta nimetään valtiot, jotka tarvitsevat kiireellisesti apua ampumatarvikevarastojen valvonnassa ja säilytyksessä, ja toimitetaan näille valtioille (suoraan tai alueellisten järjestöjen välityksellä)
      
                  —
               
               
                  tarvittavaa teknistä apua, myös mentorointia työtehtävien yhteydessä, suuntaviivojen täytäntöönpanon edellyttämän keskeisen toimintapoliittisen kehyksen ja oikeuskehyksen laatimiseksi,
               
            
                  —
               
               
                  tukea ja apua asianmukaisen infrastruktuurin luomiseksi varastojen hallinnointia varten siten, että ampumatarvikevarastojen säilytystiloille annetaan ohjeita teknisten suuntaviivojen soveltamiseksi käytännössä.
               
            2.3.3   Toimenpiteen tulokset
      Tekniset suuntaviivat, jotka on kaikilta osin laadittu ja ovat valmiita sovellettaviksi.
      Kansalliseen ja alueelliseen turvallisuuteen kohdistuvat uhat ovat vähentyneet parantamalla varastojen kansallista hallinnointia kahdella keskeisellä alueella.
      2.3.4   Toimenpiteen tuensaajat
      Hallitukset sekä kansainväliset ja alueelliset järjestöt, kansalaisyhteiskunta sekä ryhmät ja yksittäiset henkilöt, joihin pienaseiden ja kevyiden aseiden valvomattomalla leviämisellä on kielteisiä vaikutuksia.
      Erityistä apua ja koulutusta saavien valtioiden valinnassa otetaan huomioon mahdollisten tuensaajien erityistarpeet ja sitoumukset ampumatarvikevarastojen hallinnoinnin alalla. UNODA esittää mahdollisista tuensaajista lyhyen luettelon, jonka korkea edustaja sitten hyväksyy yhteistyössä neuvoston toimivaltaisten elinten kanssa.
      3.   Kesto
      
      Toimenpiteiden arvioitu kokonaiskesto on 24 kuukautta.
      4.   Toimenpiteiden täytäntöönpanosta vastaava organisaatio
      
      Tämän neuvoston päätöksen teknisestä täytäntöönpanosta vastaa UNODA, joka suorittaa tehtävänsä korkean edustajan alaisuudessa.
      5.   Raportointi
      
      UNODA laatii raportin säännöllisin väliajoin sekä kunkin kuvatun toimen päätyttyä. Raportit olisi toimitettava korkealle edustajalle viimeistään kuuden viikon kuluttua kyseisen toimen päättymisestä.
      6.   Toimenpiteiden arvioidut kokonaiskustannukset ja EU:n rahoitusosuus
      
      Toimenpiteiden kokonaiskustannukset ovat 2 150 000 euroa.